Predkladacia správa

 	Predkladaný materiál „Návrh na prijatie zmien a doplnení Dohody o partnerstve medzi členmi skupiny afrických, karibských a tichomorských štátov na jednej strane a Európskym spoločenstvom a jeho členskými štátmi na strane druhej“ (ďalej len „Dohoda z Cotonou), vychádza zo zmluvne zakotvenej povinnosti pravidelnej päťročnej revízie Dohody z Cotonou.

Dohoda z Cotonou, ktorá bola podpísaná dňa 23. júna 2000 v Cotonou upravuje vzťahy Európskej únie so štátmi Afriky, Karibiku a Pacifiku (ACP) a predstavuje zásadný prvok rozvojovej spolupráce EÚ. Dohoda z Cotonou sa  uzatvorila na dobu dvadsiatich rokov (od 1. marca 2000). Finančné protokoly sa definujú vždy na päťročné obdobie. SR sa stala zmluvnou stranou Dohody z Cotonou na základe článku 6 ods. 4 Aktu o podmienkach pristúpenia SR k EÚ.

Cieľom Dohody z Cotonou je podpora a urýchlenie hospodárskeho, kultúrneho, a sociálneho rozvoja štátov ACP, s cieľom prispieť k mieru a bezpečnosti, a podporovať stabilné a demokratické politické prostredie. Partnerstvo sa sústredí na zníženie a konečné odstránenie chudoby v súlade s cieľom trvale udržateľného rozvoja a postupného začleňovania krajín ACP do svetového hospodárstva. 
Na základe rozhodnutia z 27. apríla 2004 Rada poverila Komisiu začatím rokovaní so štátmi ACP, s cieľom revidovať Dohodu z Cotonou. Rokovania sa konali od 06. mája 2004 do 23. februára 2005. Revidovaná zmluva predstavuje zlepšenie vzťahov medzi štátmi ACP a Spoločenstvom a jeho členskými štátmi, a zároveň zachováva acquis Dohody z Cotonou. 
Zmeny a doplnenia sa týkajú častí hlavného textu dohody, príloh I, II a IV a nových príloh „Ibis“ a VII. Zahŕňajú: 
- okruh otázok týkajúcich sa politického rozmeru, rozvojových stratégií, investičných    nástrojov (Podmienky vzťahujúce sa na pôžičky, dotácie úrokovej sadzby, riziká výmenných kurzov a poplatkov banke. Výkon investičných nástrojov sa podrobí spoločnému preskúmaniu uprostred a na konci platnosti Finančného protokolu.) a implementačných a riadiacich postupov; 
- nové ustanovenia týkajúce sa medzinárodného boja proti terorizmu, prevencie žoldnierskych činností, spolupráce v boji proti šíreniu zbraní hromadného ničenia, podpory Medzinárodného trestného súdu a pravidiel štruktúrovanejšieho a formálnejšieho politického dialógu;
- nové prvky týkajúce sa miléniových rozvojových cieľov, sociálneho sektora, informačných a komunikačných technológií, mládeže, tradičných vedomostí, ostrovných štátov ACP, neštátnych účastníkov a regionálnej spolupráce.

Zároveň boli vykonané dve zmeny Finančného protokolu. Po prvé, do existujúcej prílohy I sa vložilo ustanovenie o financovaní decentralizácie. Po druhé, pridala sa nová príloha „Ibis“, ktorá sa týka viacročného finančného rámca pre spoluprácu podľa revidovanej Dohody z Cotonou. 
	Otvorená ostáva otázka finančného rámca o ktorom členské štáty EÚ ešte rokujú. Forma financovania bude buď predmetom samostatného dokumentu alebo  formou revízie zahrnutá do finančného protokolu.

Predkladaný dokument sa považuje za medzinárodnú politickú zmluvu, medzinárodnú hospodársku zmluvu všeobecnej povahy, ako aj medzinárodnú zmluvu, ktorá priamo zakladá práva alebo povinnosti fyzických osôb alebo právnických osôb podľa článku 7 ods. 4 Ústavy SR. Preto po jej podpise bude potrebné vyslovenie súhlasu so zmluvou zo strany NR SR a jej ratifikácia prezidentom SR. Zároveň sa navrhuje, aby vláda odporučila NR SR rozhodnúť podľa článku 86 písm. d) ústavy o tom, že zmluva má prednosť pred zákonmi podľa článku 7 ods. 5 ústavy, keďže ju možno pokladať za medzinárodnú zmluvu, ktorá priamo zakladá práva alebo povinnosti fyzických osôb alebo právnických osôb. Zmluvu ratifikuje prezident SR po súhlase vyjadrenom NR SR. Zmluva má byť podpísaná dňa 25. júna 2005 na zasadnutí Rady ministrov EÚ – ACP v Luxemburgu.

Zmluva nemá priamy dopad na slovenský právny poriadok, pretože záväzok prispôsobiť slovenský právny poriadok prostrediu európskeho práva s jeho prvkami nadradenosti nad vnútroštátnym právom členských štátov a jeho priamej aplikovateľnosti SR prijalo pri uzatvorení svojej prístupovej zmluvy k EÚ. 

	Zmluva nebude mať priamy vplyv na štátny rozpočet, rozpočty vyšších územných celkov ani obcí.

Pri tejto zmluve nemožno konkrétne určiť finančné vplyvy, ekonomické vplyvy, environmentálne vplyvy, ani vplyvy na zamestnanosť a podnikateľské prostredie; súčasťou materiálu preto nie je doložka finančných, ekonomických, environmentálnych vplyvov  a vplyvov na zamestnanosť a podnikateľské prostredie.

Pozn.:
Revízia je vyznačená formou podčiarknutia nového znenia a prečiarknutia znenia, ktoré sa ruší. Oficiálny preklad revidovanej Dohody z Cotonou, použiteľný na všetky procedurálne vnútroštátne úkony, bol zaslaný 30. mája 2005.